[{"text_idx": "#000002", "text": "Cyhoeddwyd y newyddion gan Huw Stephens yn fyw ar ei raglen Radio Cymru, ac roedd sgwrs estynedig rhwng Huw a Gwenno\u2019n ddiweddarach ar y rhaglen."}, {"text_idx": "#000003", "text": "Bwriad y wobr Cyfraniad Arbennig, a noddir gan Brifysgol y Drindod Dewi-Sant, ydy nodi artist sydd wedi gwneud cyfraniad eithriadol i gerddoriaeth Gymraeg dros gyfnod sylweddol o amser, ac sy\u2019n parhau i wneud hynny."}, {"text_idx": "#000004", "text": "Does dim amheuaeth fod Gwenno\u2019n ffitio\u2019r disgrifiad hwnnw \u2013 does dim llawer o artistiaid eraill, os unrhyw un, wedi mynd a cherddoriaeth Gymraeg gyfoes i gynulleidfa ehangach na hi dros y ddegawd ddiwethaf. Mae ei halbwm cysyniadol, Y Dydd Olaf, a ryddhawyd ar label Recordiau Peski yn 2014, yn glasur modern."}, {"text_idx": "#000005", "text": "Am yr holl mae hi wedi gyflawni dros y blynyddoedd diwethaf, @gwennosaunders sy\u2019n derbyn gwobr \u2018Cyfraniad Arbennig\u2019 Gwobrau @Y_Selar 2021. /J"}, {"text_idx": "#000006", "text": "adio Cymru (@BBCRadioCymru) February 11, 2021"}, {"text_idx": "#000007", "text": "Roedd yr albwm yn gymaint o gampwaith nes i label enwog Heavenly ail-ryddhau\u2019r record flwyddyn yn ddiweddarach. Arweiniodd hynny yn y man at gyhoeddi mai Gwenno oedd enillydd y Wobr Gerddoriaeth Gymreig yn 2015, gydag Y Dydd Olaf hefyd yn ennill teitl Albwm Cymraeg y Flwyddyn yn yr Eisteddfod Genedlaethol ym mis Awst y flwyddyn honno."}, {"text_idx": "#000008", "text": "Roedd Gwenno eisoes wedi gosod ei stamp ar y diwydiant cerddoriaeth Gymraeg ymhell cyn hynny cofiwch. Rhyddhawyd dau EP Cymraeg ganddi ar ddechrau\u2019r mileniwm sef Mo\u0302r Hud yn 2002 a Vodya yn 2004."}, {"text_idx": "#000009", "text": "Er na chafodd glod haeddiannol am y recordiau hyn ar y pryd, mae\u2019n deg dweud eu bod yn torri tir newydd yn y Gymraeg gyda sw\u0302n oedd yn awgrym o\u2019r hyn oedd i ddod ganddi dros y ddegawd ddiwethaf."}, {"text_idx": "#000010", "text": "Rhwng 2005 a 2010 bu\u2019n aelod o\u2019r grw\u0302p The Pippettes a gafodd dipyn o lwyddiant rhyngwladol, a pan chwalodd y grw\u0302p bu\u2019n teithio fel chwaraewr allweddellau gyda Pnau ac Elton John."}, {"text_idx": "#000011", "text": "Yn 2012, trodd Gwenno ei sylw yn o\u0302l at yrfa unigol, gan ryddhau\u2019r EP gwych, Ymbelydredd, ar label Peski. Ym mis Rhagfyr y flwyddyn honno ymddangosodd Gwenno ar glawr cylchgrawn Y Selar, ac roedd cyfweliad dadlennol gyda hi yn y rhifyn hwnnw. Roedd Gwenno hefyd yn un o\u2019r artistiaid a berfformiodd yn y digwyddiad Gwobrau\u2019r Selar cyntaf yn Neuadd Hendre, Bangor ym mis Mawrth y 2013."}, {"text_idx": "#000012", "text": "Heb amheuaeth, Y Dydd Olaf oedd y record a ddyrchafodd Gwenno i lefel uwch, ac ers hynny mae wedi teithio ledled y byd gyda\u2019r sw\u0302n unigryw ac arloesol, gan hybu ymwybyddiaeth o\u2019r iaith Gymraeg a cherddoriaeth Gymraeg."}, {"text_idx": "#000013", "text": "Yn 2018 torrodd dir newydd unwaith eto, y tro yma gyda record mewn iaith leiafrifol arall, sef y Gernyweg. Yn o\u0302l erthygl gan y BBC yn y flwyddyn honno, roedd Le Kov yn ddigon dylanwadol i ysgogi 15% yn fwy o ddisgybion i eistedd arholiadau Cernyweg yn 2018. Cafodd ei derbyn i Orsedd y Beirdd Cernyw yn 2019."}, {"text_idx": "#000014", "text": "Ym mis Mehefin 2020, penderfynodd y gantores i ryddhau casgliad casgliad o draciau bonws ac ailgymysgiadau o ganeuon Y Dydd Olaf ar ei safle Bandcamp."}, {"text_idx": "#000015", "text": "Roedd enillydd y wobr Cyfraniad Arbennig yn cael ei ddewis gan banel Gwobrau\u2019r Selar eleni, a heb os mae Gwenno\u2019n enillydd teilwng iawn- llongyfarchiadau gwresog iddi gan bawb yn Y Selar."}]